

Αρκαλοχώρι, 05/ 05 /2025

Προς: ΜΜΕ

**ΔΕΛΤΙΟ ΤΥΠΟΥ**

 **Με επιτυχία ολοκληρώθηκε ο 13ος Ποδηλατικός Γύρος Πεδιάδας**

Με φόντο τη φυσική ομορφιά των χωριών του Δήμου Μινώα Πεδιάδας, ολοκληρώθηκε με επιτυχία, ο 13ος Ποδηλατικός Γύρος Πεδιάδας, με την συμμετοχή 227 ποδηλατών και θεατών κάθε ηλικίας. Με αφετηρία τους Αποστόλους, οι ποδηλάτες διέσχισαν τα χωριά Σαμπάς, Ζωφόροι, Βόνη, Γαλατάς, Θραψανό και κατέληξαν στη λίμνη του Θραψανού, σε μια αξέχαστη και όμορφη διαδρομή 18 χλμ., στην ανοιξιάτικη φύση.

Όσοι συμμετείχαν στον 13ο Ποδηλατικό Γύρο Πεδιάδας, έστειλαν μήνυμα υπέρ της βιώσιμης κινητικότητας, της υγείας και της σωματικής άσκησης, χρησιμοποιώντας αυτό τον εναλλακτικό τρόπο μετακίνησης έτσι όπως έκαναν πριν πολλά χρόνια, μαθητές, εργαζόμενοι, ακόμη και ολόκληρες οικογένειες, που μετακινούνταν στην εύφορη Πεδιάδα με τα ποδήλατα τους.

"Πρόκειται για μία αθλητική δράση η οποία έχει σχέση με την ιστορία, την παράδοση και το περιβάλλον, με την αναβίωση εικόνων από άλλες εποχές. Τη δεκαετία του ’50 και του ’60 κυρίως, ήταν συνηθισμένη η εικόνα εκατοντάδων ποδήλατων να κινούνται στον κάμπο της Πεδιάδας. Μέσω του Ποδηλατικού Γύρου Πεδιάδας λοιπόν, στείλαμε το μήνυμα για τη θέση που πρέπει να έχει το ποδήλατο στην καθημερινότητα ως εναλλακτικό μέσο μεταφοράς και ως ήπια μορφή άσκησης. Ευχαριστούμε τους Πολιτιστικούς Συλλόγους που διοργάνωσαν και φέτος τον ποδηλατικό γύρο, την Περιφέρεια Κρήτης, τους εθελοντές που βοήθησαν, όλους τους χορηγούς και όλους όσους συνέβαλαν στην ξεχωριστή αθλητική διοργάνωση που πραγματοποιήθηκε στο Δήμο μας και έχει αγκαλιαστεί όλα αυτά τα χρόνια!”, ανέφερε ο Δήμαρχος Μινώα Πεδιάδας Βασίλης Κεγκέρογλου, ο οποίος βρέθηκε στην εκκίνηση και στον τερματισμό του 13ου Ποδηλατικού Γύρου μαζί με συνεργάτες του.